ดาวโจนส์ไหลต่อ 1,000 จุด หลุดแนว 26,000 ผวาโควิดระบาดรอบสอง!
ดาวโจนส์ไหลต่อ 1,000 จุด หลุดแนว 26,000 ผวาโควิดระบาดรอบสอง!
ดาวโจนส์ไหลต่อ 1,000 จุด หลุดแนว 26,000 ผวาโควิดระบาดรอบสอง!
11 มิ.ย. 2563

ผู้สื่อข่าวรายงานว่า ดัชนีดาวโจนส์ดิ่งลงอย่างต่อเนื่องในวันนี้(11มิ.ย.63) ล่าสุดทรุดตัวกว่า 1,000 จุด หลุดแนว 26,000 ท่ามกลางความวิตกเกี่ยวกับการแพร่ระบาดรอบสองของไวรัสโควิด-19 ในสหรัฐ โดยณ เวลา 22.03 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 25,927.71 จุด ลบ 1,062.03 จุด หรือ 3.93%
โดยการดิ่งลงในวันนี้ ส่งผลให้ดาวโจนส์ทำสถิติปรับตัวลงติดต่อกัน 3 วันเป็นครั้งแรกในรอบ 1 เดือน และเป็นการทรุดตัวลงมากที่สุดภายในหนึ่งวันนับตั้งแต่วันที่ 1 เม.ย.
นอกจากนี้ดัชนีดาวโจนส์ยังถูกกดดันจากการร่วงลงของราคาน้ำมัน รวมทั้งความกังวลเกี่ยวกับภาวะเศรษฐกิจสหรัฐ หลังจากที่ธนาคารกลางสหรัฐ (เฟด) คาดการณ์ว่า เศรษฐกิจสหรัฐจะหดตัวลง 6.5% ในปีนี้ ขณะที่อัตราการว่างงานจะพุ่งแตะระดับ 9.3%
ส่วนหุ้นกลุ่มที่ได้ประโยชน์จากการเปิดเศรษฐกิจสหรัฐ เช่น สายการบิน ค้าปลีก และธุรกิจเรือสำราญ ต่างก็ปรับตัวลงในการซื้อขายวันนี้
ทั้งนี้ นักลงทุนพากันวิตกต่อการที่จำนวนผู้ติดเชื้อไวรัสโควิด-19 ได้กลับเพิ่มขึ้นในบางรัฐ หลังจากมีการผ่อนคลายมาตรการล็อกดาวน์
โดยรัฐเท็กซัสเปิดเผยจำนวนผู้ป่วยโรคโควิด-19 สูงเป็นประวัติการณ์ติดต่อกันเป็นวันที่ 3 โดยจำนวนผู้ป่วยในโรงพยาบาลแตะระดับ 2,153 รายเมื่อวานนี้ หลังจากอยู่ที่ระดับ 2,056 และ 1,935 รายเมื่อวันอังคารและวันจันทร์ตามลำดับ ขณะที่เคาน์ตี 9 แห่งของรัฐแคลิฟอร์เนียต่างก็รายงานการพุ่งขึ้นของจำนวนผู้ติดเชื้อโควิด-19
ขณะนี้ สหรัฐมีผู้ติดเชื้อไวรัสโควิด-19 จำนวน 2,066,611 ราย และมีผู้เสียชีวิต 115,140 ราย โดยสหรัฐติดอันดับ 1 ของโลกทั้งจำนวนผู้ติดเชื้อไวรัสโควิด-19 และผู้เสียชีวิต
ส่วนรัฐนิวยอร์กถือเป็นศูนย์กลางการแพร่ระบาดของเชื้อไวรัสโควิด-19 ในสหรัฐ โดยมีผู้ติดเชื้อสูงสุดในประเทศ จำนวน 401,333 ราย และเป็นจำนวนที่มากกว่าทุกประเทศในโลก นอกจากนี้ รัฐนิวยอร์กยังมีผู้เสียชีวิตสูงสุดในสหรัฐ จำนวน 30,680 ราย
ส่วนการเปิดเผยตัวเลขเศรษฐกิจสหรัฐในวันนี้ กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกจำนวน 1.54 ล้านรายในสัปดาห์ที่แล้ว โดยต่ำกว่าที่นักวิเคราะห์คาดการณ์ที่ระดับ 1.6 ล้านราย
ด้านตัวเลขผู้ยื่นขอสวัสดิการว่างงานครั้งแรกที่มีการรายงานในวันนี้ได้ลดลงติดต่อกันเป็นสัปดาห์ที่ 10 และต่ำที่สุดนับตั้งแต่เกิดการแพร่ระบาดของไวรัสโควิด-19 หลังจากพุ่งสูงเป็นประวัติการณ์แตะระดับ 6.9 ล้านรายในสัปดาห์ที่สิ้นสุดวันที่ 28 มี.ค.
สำหรับจำนวนชาวอเมริกันที่ยังคงขอรับสวัสดิการว่างงานต่อเนื่องในรอบสัปดาห์ที่สิ้นสุดวันที่ 30 พ.ค. ลดลงสู่ระดับ 20.9 ล้านราย หลังแตะระดับ 21.5 ล้านรายในรอบสัปดาห์ที่สิ้นสุดวันที่ 23 พ.ค. ขณะที่แตะระดับสูงสุดที่ 24.9 ล้านรายในรอบสัปดาห์ที่สิ้นสุดวันที่ 9 พ.ค.